LV Eiropas Savienības Oficiālais Vēstnesis C 223/26

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 223/12

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“PEMENTO DE OÍMBRA”

EK Nr.: ES-PDO-0005-0486-20.07.2005

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Subdirección General de Calidad y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Adrese: Paseo Infanta Isabel, 1 28071 Madrid ESPAÑA Tālr. +34 913475394 Fakss +34 913475410 E-pasts: sgcaae@mapya.es

2. Grupa:

Nosaukums: Hortoflor 2 SCG Adrese: Barbantes-estación 32454 Cenlle (Ourense) ESPAÑA Tālr. +34 988280402 Fakss +34 988280399 E-pasts: hortoflor@hortoflor.com Sastāvs: ražotāji/pārstrādātāji ( X ) citi ( )

3. Produkta veids:

1.6. grupa – svaigi vai pārstrādāti augļi, dārzeņi un labība

4. Specifikācija:

(Regulas (EK) Nr. 510/2006 4. panta 2. punktā minēto nosacījumu kopsavilkums)

4.1. Nosaukums:

“Pemento de Oímbra”

4.2. Apraksts:

Pipari, kuriem ir aizsargāta ģeogrāfiskās izcelsmes norāde (AĢIN) “Pemento de Oímbra”, ir augļi, kas pieder pie Capsicum Annuum L sugas ekotipa, ko tradicionāli audzē ģeogrāfiskā apgabala teritorijā un kas paredzēti cilvēku patēriņam un pārdošanai svaigā veidā, kamēr tie vēl nav nogatavojušies.

Galvenās produkta īpašības.

Fiziskās un organoleptiskās īpašības

— Forma: regulāra un iegarena, 1 augļķermenis ar 3 vai 4 daivām, starp kurām nav izteiktu sieniņu.

— Svars: viens auglis 100 līdz 200 g.

— Augļa garums: no 10 līdz 20 cm.

— Platums pie pamatnes: no 6 līdz 8 cm.

— Šķērsgriezumā ar 3 vai 4 daivām.

— Augšdaļas forma: smaila vai ieapaļa.

— Miza: gluda un spīdīga, gaiši zaļā krāsā, vietām iedzeltena.

— Starpsienas vai mīkstuma biezums: no 6 līdz 8 mm.

— Garša un smarža: salda garša, kas nav asa, jo auglis nesatur kapsaicīnu; aromāts ir vidēji intensīvs.

Ķīmiskās īpašības (vidējās vērtības)

— Ķīmiskais sastāvs: mitrums (93 %), olbaltumvielas (1,3 g/100 g no svaiga augļa svara).

4.3. Ģeogrāfiskais apgabals:

Audzēšanas apgabalu veido Verinas administratīvā reģiona Orenses (comarca ourensana de Verín) teritorija, kurā ietilpst šādas pašvaldības: Oímbra, Verín, Castrelo do Val, Monterrei, Cualedro, Laza, Riós et Vilardevós.

Šajā reģionā atrodas Tamegas (Támega) upes ieleja, kur ir šīs kultūras audzēšanai labvēlīgs klimats un augsne.

4.4. Izcelsmes apliecinājums:

Produkta izsekojamību nodrošina tā identifikācija katrā ražošanas un pārdošanas posmā.

Lai pārbaudītu specifikācijas ievērošanu, pārbaudes struktūra ieraksta ziņas audzētāju un stādījumu reģistrā, kas pastāvīgi tiek atjaunināts.

AĢIN “Pemento de Oímbra” attiecas tikai uz tiem pipariem, kas audzēti atbilstīgi specifikācijai un papildnoteikumiem, reģistrā ierakstītos stādījumos un kurus ir audzējuši reģistrā ierakstīti audzētāji.

Reģistrā ierakstītajiem audzētājiem ir vēl papildu pienākums reģistrēšanas vajadzībām paziņot faktiski izaudzēto un pārdoto to piparu daudzumu, uz kuriem attiecina AĢIN. Pārbaudes struktūra kontrolē atbilstību starp iepakotāju pārdoto apjomu un lauksaimnieku izaudzēto un piegādāto produkcijas apjomu un salīdzina šo pēdējo apjomu ar agronomisko ražu, ko ievāc no reģistrētajām lauksaimniecības platībām.

Ikvienu fizisku un juridisku personu, kas ierakstīta reģistrā, kā arī stādījumus, noliktavas, ražotnes un produktus apskata un kontrolē pārbaudes struktūra, kuras uzdevums ir nodrošināt aizsargāto produktu atbilstību specifikācijai un papildnoteikumiem. Kontroli veic, pārbaudot stādījumus, noliktavas un ražotnes un šā dokumenta 4.2. punktā aprakstītos fiziskos rādītājus, tādējādi nodrošinot to, ka novāktie pipari ir viengabalaini, veseli, tīri un bez bojājumiem. Papildus tam var veikt arī vairāku atliekvielu analīzes, lai pārliecinātos, ka pesticīdu līmenis ir zemāks par līmeni, kas konkrētās kultūras augiem noteikts spēkā esošajos tiesību aktos.

4.5. Ražošanas metode:

To augu un augļu, no kuriem pavairošanas nolūkā ir paredzēts iegūt sēklas, veiktais atlases process notiek tradicionālā veidā, un to veic paši lauksaimnieki. Pamatojoties uz savu pieredzi, viņi atlasa atsevišķus augus un augļus, kuriem ir labākās īpašības (lielums, forma, izskats) turpmākai optimālas kvalitātes piparu audzēšanai.

Turpmāk aprakstīta produkta ražošanas metode:

— Pavairošana un pārstādīšana: Nogatavojušos (sarkanos) augļus kaltē un no tiem iegūst sēkliņas. Marta sākumā sēklas iesēj. Maija vidū tiek veikta augu pārstādīšana kultūrām paredzētajās lauksaimniecības platībās. Stādījumu blīvums ir aptuveni 50 × 40 cm. Augus iegūst no tādu audzētāju audzētavām, kas ir ierakstīti atbilstošā reģistrā.

— Ražas ierobežojumi: AĢIN “Pemento de Oímbra” attiecas gan uz tādiem pipariem, kurus audzē brīvā dabā, gan uz tādiem, ko audzē segtās platībās. Atļautā maksimālā raža – 4,5 kg/m2.

— Ar audzēšanu saistītie darbi: Šīs augu kultūras audzēšanā galvenā nozīme ir laistīšanai. Jālaista ir pie auga pamatnes, jo laistīšana citur varētu nodarīt kaitējumu ziedam un līdz ar to arī auglim. Veic vienreizēju organisko mēslošanu, izmantojot liellopu vai vistu mēslus. Cīņa pret iespējamiem kaitēkļiem vai slimībām pārsvarā notiek, izmantojot tādas metodes kā, piemēram, sēklu dezinfekcija, sējumu apstrāde un ierobežota laistīšana. Ja jāizmanto augu aizsardzības līdzekļi, tad izmanto tādas aktīvās vielas, kas vismazāk ietekmē vidi, kurām ir vislielākā efektivitāte, mazāka toksicitāte, kuru atliekvielu radītās problēmas ir pēc iespējas mazākas, kam ir minimāla iedarbība uz apkārtējo dzīvnieku valsti un kuras rada minimālu rezistences attīstīšanās iespēju.

— Ražas novākšana: Ražu novāc ar rokām, pirms augļu nogatavošanās un kad saskaņā ar lauksaimnieku pieredzi tie atbilst ideālajiem pārdošanas rādītājiem, kas atbilst 4.2. punktā minētajiem fiziskajiem parametriem. Ražas novākšana notiek tik reižu, cik tas ir nepieciešams, izmantojot visus nepieciešamos materiālus (instrumentus, kastes vai konteinerus u. c.) un cilvēku resursus, lai nenodarītu augļiem kaitējumu.

— Pārvadāšana un uzglabāšana: Piparus pārvadā stingrās tvertnēs, lai augļus nesaspiestu. Izkraušana veic tā, lai pēc iespējas novērstu augļu sabojāšanu, tiem izkrītot. Uzglabāšanas vietās jānodrošina piemērota vēdināšana.

— Pārdošana: Produktu pārdod tīkliņos 1–5 kg fasējumā vai kartona kastēs 5–10 kg fasējumā. Iepakojumam izmanto materiālu, kas atļauts spēkā esošajos tiesību aktos. Katra iepakojuma saturam kvalitātes, augļu gatavības un krāsas ziņā ir jābūt vienveidīgam. Var izmantot arī citus iesaiņojuma veidus, ja vien tas negatīvi neietekmē produkta kvalitāti. Pārdošanas periods ilgst no 15. jūnija līdz 15. oktobrim, bet to var mainīt, ja sezonas klimatisko apstākļu dēļ tas nepieciešams produkta kvalitātei.

4.6. Saikne:

Šie pipari ir vietējā ekotipa pipari, ko attiecīgā apgabala lauksaimnieki audzē jau ilgu laiku. Tā kā šī produkta audzēšana ir ierobežota un ilgākā laikā nav plaši izplatījusies ārpus ģeogrāfiskā apgabala robežām, tad šis apgabals joprojām ir vienīgais, kur šos piparus audzē.

To popularitāti un slavu apliecina 1998. gadā organizētais Piparu gadatirgus, kas katru gadu norisinās augusta sākumā. Šajos svētkos, kad tiek izceltas “Pemento de Oímbra” gastronomiskās īpašības, notiek arī piparu degustācija un reklamēšana, tiek rīkoti kulinārijas kursi un audzētājiem paredzētas konferences. Produkta popularitāti apliecina arī daudzie Verinas reģiona restorāni, kas ēdienkartē iekļāvuši “Pemento de Oímbra” un kuri šā produkta kulinārajās īpašībās un daudzveidīgajās sagatavošanas iespējās saskata lieliskas šī produkta popularizēšanas iespējas.

Šo reputāciju veido vairāku faktoru kopums – starp tiem var minēt stādāmo materiālu, zemi un mikroklimatu piparu audzēšanas ielejās.

Stādāmais materiāls

Vietējo lauksaimnieku tradicionālie paņēmieni labāko augu saglabāšanā un selekcijā apvienojumā ar audzēšanas tehnoloģiju pielāgošanu augsnes īpatnībām palīdzējuši iegūt produktu ar izcilu reputāciju, pateicoties tā specifiskajām īpašībām un kvalitātei.

Augsne

Augsnes īpašības stiprina šīs teritorijas piemērotību piparu audzēšanai, jo dominējošais augsnes veids pēc tekstūras ir organiskām vielām bagāts vieglais māls un smilšmāls ar labu caurlaidību, kas veicina filtrāciju un tāpēc augu var bieži laistīt (augs ir jutīgs pret sausumu, tāpēc augsnei vienmēr jābūt mitrai), taču izvairoties no pārplūšanas (tas var radīt skābekļa trūkumu vai izraisīt augļu augšdaļas pūšanu).

Klimatiskie apstākļi

Noteiktā apgabala klimatiskie apstākļi ir īpaši piemēroti Oímbra ekotipa piparu audzēšanai un izskaidro šīs kultūras ilgo vēsturi un īpatnības šajā reģionā.

“Pemento de Oímbra” kā vairums saldo piparu ir ļoti prasīgs augs gan attiecībā uz gaismu, ko veicina audzēšanas apgabala izvietojums dienvidaustrumu virzienā, gan attiecībā uz temperatūru – vides faktoru, kas noteiktajā apgabalā katrā auga attīstības posmā ir optimāla.

Auga dīgšanai nepieciešamā temperatūra ir vismaz 13 °C, kas šajā teritorijā novērojama no aprīļa; lai auga attīstība noritētu sekmīgi, dienas un nakts temperatūru optimālām svārstībām ir jābūt 20–25 °C (dienā) un 16–18 °C (naktī), kas šajā reģionā ir raksturīgās jūlijā un augustā. Tā kā septembrī nakts temperatūra (vidēji 14,4 °C) parasti ir pārāk zema, lai kvalitatīvus saldos piparus varētu audzēt brīvā dabā, tiek izmantoti plēves tuneļi, kas šajā nozarē ieguvuši zināmu popularitāti.

4.7. Pārbaudes struktūra:

Nosaukums: Instituto Galego da Calidade Alimentaria (INGACAL) Adrese: Rúa Fonte dos Concheiros, 11 bajo 15703 Santiago de Compostela ESPAÑA Tālr. +34 881997276 Fakss +34 981546676 E-pasts: ingacal@xunta.es

INGACAL ir publiska iestāde, kas atrodas Consellería del Medio Rural de la Xunta de Galicia pārziņā.

4.8. Marķējums:

Pipariem, ko pārdod ar aizsargātu ģeogrāfiskās izcelsmes norādi “Pemento do Oímbra”, ir jābūt ar tirdzniecības etiķeti, kas atbilst katra ražotāja/iepakotāja zīmolam, kā arī ar pārbaudes struktūras apstiprinātai kontroletiķetei ar ciparu un burtu kodu, un aizsargātas ģeogrāfiskās izcelsmes norādes logotipam. Uz etiķetes un kontroletiķetes obligāti jānorāda – aizsargāta ģeogrāfiskās izcelsmes norāde “Pemento de Oímbra”.